EUROOPA KOMISJON Brüssel,20.10.2022 COM(2022) 545 final 2022/0336(NLE) Ettepanek: NÕUKOGU OTSUS, millega määratakse kindlaks Euroopa Liidu nimel võetav seisukoht rahvusvahelise tsiviillennunduse konventsiooni 1., 2., 3., 4., 6., 7., 8., 10., 11., 12., 13., 14., 15., 18. ja 19. lisas esitatud rahvusvaheliste standardite vastuvõtmise, nende muutmise või nendega seotud erinevustest teatamise kohta



SELETUSKIRI 1.Kavandatav reguleerimisese Käesolevas ettepanekus käsitletakse Euroopa Liidu nimel võetavat seisukohta seoses järgmisega: –Rahvusvahelise Tsiviillennunduse Organisatsiooni (ICAO) nõukogus tsiviillennundusohutust, aeronavigatsiooni ja lennuliikluse korraldamist käsitlevate õigusaktide vastuvõtmine rahvusvahelise tsiviillennunduse konventsiooni (edaspidi „Chicago konventsioon“) 1., 2., 3., 4., 6., 7., 8., 10., 11., 12., 13., 14., 15., 18. ja 19. lisas; –ICAO teavitamine Chicago konventsiooni eespool nimetatud lisadega hõlmatud valdkondades vastu võetud õigusliku toimega aktidega seotud erinevustest vastuseks osalisriikidele adresseeritud kirjadele, milles neid kutsutakse üles teatama oma mittenõustumisest või mis tahes erinevustest vastuvõetud meetmetega; –ICAO teavitamine vastavalt Chicago konventsiooni artiklile 38 sellistest eespool nimetatud lisades sätestatud olemasolevate standardite ja soovituslike tavadega seotud erinevustest, mis tulenevad liidu õigustiku muutmisest. 2.Ettepaneku taust 2.1. Chicago konventsioon ICAO loodi Chicago konventsiooniga, mis allkirjastati 1944. aastal Chicagos ja mis jõustus 4. aprillil 1947. Kõik Euroopa Liidu liikmesriigid on selle konventsiooni osalised ja seega ICAO liikmed. Liidul on ICAOs vaatleja staatus ja ta on sõlminud ICAOga koostöömemorandumi, millega luuakse raamistik tõhustatud koostööks lennuohutuse, lennundusjulgestuse, lennuliikluse korraldamise ja keskkonnakaitse valdkonnas. Chicago konventsioon koosneb 96 artiklist, milles on sätestatud ICAO aluseeskirjad ja -põhimõtted. Konventsioonil on ka 19 lisa, mis sisaldavad standardeid ja soovituslikke tavasid ja mida muudetakse korrapäraselt. 2.2. Rahvusvaheline Tsiviillennunduse Organisatsioon ICAO võtab vastu rahvusvahelisi tsiviillennunduse standardeid, eelkõige lennuohutuse, aeronavigatsiooni ja lennuliikluse korraldamise, keskkonna, lennundusjulgestuse, lennutranspordi majandusliku arendamise, reisijate õiguste ja reisijateveo hõlbustamise valdkonnas. Neid teemasid käsitletakse Euroopa Liidu toimimise lepingu (edaspidi „ELi toimimise leping“) sätetes ja need kuuluvad suures osas Euroopa Liidu pädevusse. Liidu eesmärk on võimaluste piires tagada kooskõla rahvusvaheliste tsiviillennunduse standarditega. 2.3. ICAO nõukogu kavandatavad aktid, millel on liidus õiguslik toime ICAO tegevust suunab jätkuvalt ICAO nõukogu, mis on üks kahest ICAO juhtorganist. ICAO nõukogu tuleb kokku mitu korda aastas. ICAO nõukogu võtab vastavalt Chicago konventsiooni artikli 54 punktile l vastu rahvusvahelised standardid ja soovituslikud tavad, määrab need Chicago konventsiooni lisadeks ning teavitab võetud meetmetest kõiki osalisriike. Lisaks vaatab ICAO nõukogu vastavalt Chicago konventsiooni artikli 54 punktile m läbi ka aeronavigatsioonikomisjoni soovitused lisade muutmiseks. Vastavalt Chicago konventsiooni artiklile 90 on lisade vastuvõtmiseks või muutmiseks vajalik ICAO nõukogu liikmete kahekolmandikuline häälteenamus. 3. Liidu nimel võetav seisukoht Tehakse ettepanek, et liidu nimel ICAO nõukogu istungitel võetava seisukoha kindlaksmääramisel kasutatakse kaheetapilist lähenemisviisi. Esmalt kehtestatakse käesoleva nõukogu otsuse 1. lisas liidu seisukohti kajastavad mitmeaastased juhtpõhimõtted ja tegevussuunad. Seejärel edastab komisjon iga ICAO nõukogu istungi kohta kirjaliku dokumendi vormis üksikasjaliku seisukoha nõukogule arutamiseks ja heakskiitmiseks. Komisjon esitab kirjalikus dokumendis üksikasjaliku seisukoha, mis põhineb 1. lisas sätestatud juhtpõhimõtetel ja tegevussuundadel ning 2. lisas sätestatud menetlusel. Sellist lähenemisviisi rakendatakse praegu ka muudes rahvusvahelistes organisatsioonides ja transpordisektori puhul eelkõige sadamariigi kontrolli käsitleva vastastikuse mõistmise Pariisi memorandumi sadamariigi kontrollikomitees. Ka lennundussektoris on vastu võetud selletaoline nõukogu otsus, millega määratakse kindlaks liidu nimel võetav seisukoht seoses ICAO teavitamisega erinevustest (nõukogu otsus (EL) 2021/1092), kuid see kaotab kehtivuse 30. novembril 2022. Seepärast on käesoleva ettepaneku eesmärk muu hulgas tagada kõnealuse nõukogu otsuse järjepidevus ja vaadata läbi selle kohaldamise tingimused, mis võimaldab käsitleda Chicago konventsiooniga seotud asjakohaseid küsimusi kooskõlastatult liidu tasandil.

ICAO otsustusprotsessi iseärasuste tõttu teeb komisjon ettepaneku kohaldada eespool nimetatud lähenemisviisi järgmistel juhtudel: (a)uute või muudetud õigusaktide vastuvõtmisel; (b)pärast seda, kui osalisriike teavitatakse uute õigusaktide vastuvõtmisest riikidele adresseeritud kirja vormis ja kutsutakse neid üles teatama oma mittenõustumisest või mis tahes erinevustest ning vastuvõetud meetmetega kooskõlla viimise kuupäevast ja (c)seoses nõudega teatada erinevustest olemasolevate standardite ja soovituslike tavadega. Eelkõige tuleb märkida, et vastavalt ICAO sisereeglitele võib ICAO nõukogule dokumente esitada kümme päeva kuni 24 tundi enne istungi algust (sõltuvalt dokumentide laadist). Alles sel hetkel muutuvad kõik esitatud dokumendid kättesaadavaks ning komisjonil on võimalik neid analüüsida, et valmistada ette liidu seisukoht ELi pädevusse kuuluvate küsimuste arutamiseks ja asjakohaste otsuste vastuvõtmiseks ICAO nõukogus. See lühike ajavahemik dokumentide kättesaadavaks tegemise ja ICAO nõukogu istungi alguse vahel võib tekitada probleeme õiguslikult nõutava nõukogu otsuse õigeaegsel ettevalmistamisel ja vastuvõtmisel vastavalt ELi toimimise lepingu artikli 218 lõikele 9. Tagamaks liidu seisukoha järjepidevus kogu ICAO otsustusprotsessi vältel, tuleks kavandatud kaheetapilist protsessi kohaldada nii Chicago konventsiooni artikli 90 kohase mittenõustumisest teatamise kui ka Chicago konventsiooni artikli 38 kohase erinevustest teatamise suhtes. Seepärast tehakse ettepanek võtta ELi toimimise lepingu artikli 218 lõike 9 alusel vastu nõukogu otsus, millega kehtestatakse Euroopa Liidu nimel võetav seisukoht rahvusvaheliste standardite, nende muudatuste või erinevustest teatamise kohta järgmistel juhtudel: (a)iga ICAO nõukogu istungi korral; (b)kui vastuseks ICAO poolt riikidele adresseeritud kirjale tuleb teatada vastuvõetud meetmetega mittenõustumisest või nendega seotud erinevustest; (c)kui on vaja teatada erinevustest, mis tulenevad liidu õigustiku muutmisest. 4. Õiguslik alus 4.1. Menetlusõiguslik alus 4.1.1.Põhimõtted ELi toimimise lepingu artikli 218 lõikega 9 on ette nähtud otsused, millega kehtestatakse „lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“. ELi toimimise lepingu artikli 218 lõiget 9 kohaldatakse olenemata sellest, kas liit on asjaomase organi liige või asjaomase lepingu osaline. Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel. Siia hulka kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, aga mis „võivad mõjutada otsustavalt liidu seadusandja vastu võetud õigusaktide sisu“. 4.1.2.Kohaldamine käesoleval juhul ICAO on lepinguga, s.t Chicago konventsiooniga ettenähtud organ. Aktid, mille ICAO peab vastu võtma, on õigusliku toimega aktid. Seda põhjusel, et ICAO vastu võetud standardeid ja soovituslikke tavasid kohaldatakse Chicago konventsiooni alusel (välja arvatud juhul, kui osalisriik teatab ICAO-le erinevusest (Chicago konventsiooni artikkel 38)), ning asjaomased standardid ja soovituslikud tavad on pärast vastuvõtmist ja jõustumist siduvad kõikide ICAO osalisriikide jaoks vastavalt Chicago konventsioonile ja sellega ette nähtud piires. Vastavalt Chicago konventsiooni artiklile 37 kohustub iga osalisriik tegema koostööd, et tagada selliste standardite ja soovituslike tavade võimalikult suur ühtsus. Lisaks kajastuvad asjaomased standardid ja soovituslikud tavad niivõrd, kui see on võimalik, liidu õiguses ning võivad seetõttu otsustavalt mõjutada liidu tsiviillennundusvaldkonna õigusaktide sisu. Kavandatavad aktid ei täienda ega muuda lepingu institutsioonilist raamistikku.

Kavandatava otsuse menetlusõiguslik alus on seega ELi toimimise lepingu artikli 218 lõige 9. 4.2.Materiaalõiguslik alus 4.2.1.Põhimõtted ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatava akti eesmärgist ja sisust, mida liidu nimel võetav seisukoht puudutab. Kui kavandatava aktiga taotletakse kahte eesmärki või reguleeritakse kahte valdkonda ning üht neist võib pidada peamiseks või ülekaalukaks, samas kui teine on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus. 4.2.2.Kohaldamine käesoleval juhul Kavandatavate aktidega taotletakse eesmärke ühise transpordipoliitika valdkonnas ja reguleeritakse seda valdkonda. Kavandatava otsuse materiaalõiguslik alus on seega Euroopa Liidu toimimise lepingu artikli 100 lõige 2. 4.3.Kokkuvõte Nõukogu kavandatava otsuse õiguslik alus on ELi toimimise lepingu artikli 100 lõige 2 koostoimes ELi toimimise lepingu artikli 218 lõikega 9. 2022/0336 (NLE) Ettepanek: NÕUKOGU OTSUS, millega määratakse kindlaks Euroopa Liidu nimel võetav seisukoht rahvusvahelise tsiviillennunduse konventsiooni 1., 2., 3., 4., 6., 7., 8., 10., 11., 12., 13., 14., 15., 18. ja 19. lisas esitatud rahvusvaheliste standardite vastuvõtmise, nende muutmise või nendega seotud erinevustest teatamise kohta EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 100 lõiget 2 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1)Rahvusvahelise tsiviillennunduse konventsioon (edaspidi „Chicago konventsioon“), mis allkirjastati 7. detsembril 1944 Chicagos ja millega reguleeritakse rahvusvahelist lennutransporti, jõustus 4. aprillil 1947. Sellega loodi Rahvusvaheline Tsiviillennunduse Organisatsioon (ICAO). (2)Liidu liikmesriigid on Chicago konventsiooni osalised ja ICAO osalisriigid ning liidul on teatavates ICAO organites vaatleja staatus.

(3)Vastavalt Chicago konventsiooni artikli 54 punktile l võib ICAO nõukogu tsiviillennunduse valdkonnas vastu võtta rahvusvahelised standardid ja soovituslikud tavad ning määrata need Chicago konventsiooni lisadeks (edaspidi „ICAO lisad“). (4)Kuna ICAO standardid ja soovituslikud tavad võivad oluliselt mõjutada liidu õiguse sisu tsiviillennunduse valdkonnas, niivõrd kui need kajastuvad põhjendustes 9 ja 10 osutatud õigusaktides, on asjakohane kindlaks määrata liidu nimel ICAO nõukogus võetav seisukoht. (5)Vastavalt Chicago konventsiooni artiklile 90 jõustub ICAO lisa või ICAO lisa muudatus selle ICAO osalisriikidele edastamisest kolme kuu jooksul või pärast ICAO nõukogu määratud pikemat perioodi, välja arvatud juhul, kui selle aja jooksul on enamus ICAO osalisriike teatanud oma mittenõustumisest. Pärast standardite vastuvõtmist ja jõustumist on need siduvad kõikide ICAO osalisriikide, sealhulgas kõikide liidu liikmesriikide jaoks vastavalt Chicago konventsioonile ning konventsiooniga – eelkõige selle artiklitega 37 ja 38 – ette nähtud piires. (6)Vastavalt Chicago konventsiooni artiklile 38 peab iga ICAO osalisriik, kes ei suuda järgida mõne standardi kõiki aspekte või viia oma norme ja tavasid täielikult kooskõlla standardiga pärast selle muutmist või kes peab vajalikuks vastu võtta norme või tavasid, mis mingis üksikasjas erinevad standardiga kehtestatud normidest või tavadest, viivitamata teatama ICAO-le oma normi või tava ja standardiga kehtestatud normi või tava erinevustest. Standardite muutmise korral peab riik, kes ei tee asjaomaseid muudatusi oma normides või tavades, teavitama sellest ICAO-d kuuekümne päeva jooksul alates standardi muudatuse vastuvõtmisest või viitama, millise meetme ta kavatseb võtta. (7)ICAO sisereeglid, eelkõige lühike ajavahemik, mille jooksul on võimalik tutvuda dokumentidega, mille alusel ICAO nõukogu teeb standardite vastuvõtmise või olemasolevate standardite muutmisega seotud otsuseid, tähtajad, mille ICAO on kehtestanud ICAO osalisriikidele vastuvõetud standarditega seotud erinevustest teatamiseks, ning mitmesugused lennuohutuse, aeronavigatsiooni ja lennuliikluse korraldamise valdkonnaga seotud erinevused, millest igal aastal tuleb teatada, raskendavad ELi toimimise lepingu artikli 218 lõikel 9 põhineva nõukogu otsuse suhtes võetava seisukoha õigeaegset kindlaksmääramist. (8)Lisaks puudutavad ICAO nõukogu poolt lennuohutuse, aeronavigatsiooni ja lennuliikluse korraldamise valdkondades vastu võetud standardid suures osas liidu ainupädevusse kuuluvaid küsimusi. Seepärast on tõhus ja asjakohane kehtestada raamistik, et võtta liidu ainupädevusse kuuluvates lennuohutuse, aeronavigatsiooni ja lennuliikluse korraldamise valdkondades vastu uued standardid või nende standardite muudatused või teatada nendega seotud erinevustest, ilma et see piiraks Chicago konventsioonist tulenevaid liikmesriikide õigusi ja kohustusi. ICAO tasandil on lennuohutuse, aeronavigatsiooni ja lennuliikluse korraldamisega seotud standardid esitatud peamiselt ICAO konventsiooni 1., 2., 3., 4., 6., 7., 8., 10., 11., 12., 13., 14., 15., 18. ja 19. lisas. (9)Liidu tasandil kajastuvad kõnealustes lennuohutusstandardites sisalduvad nõuded peamiselt Euroopa Parlamendi ja nõukogu määruses (EL) 2018/1139, määruses (EL) 996/2010, määruses (EÜ) nr 2111/2005 ja määruses (EL) nr 376/2014 ning nende alusel vastu võetud rakendusaktides ja delegeeritud õigusaktides, eelkõige komisjoni määrustes (EL) nr 1178/2011, (EL) nr 748/2012, (EL) nr 965/2012, (EL) nr 139/2014, (EL) nr 452/2014, (EL) nr 1321/2014, (EL) 2015/640, (EL) 2019/947, (EL) 2019/945 ja (EL) 2021/664. (10)Liidu tasandil kajastuvad kõnealustes aeronavigatsiooni ja lennuliikluse korraldamise standardites sisalduvad nõuded peamiselt Euroopa Parlamendi ja nõukogu määruses (EÜ) nr 549/2004, määruses (EÜ) nr 550/2004, määruses (EÜ) nr 551/2004 ning nende alusel vastu võetud rakendusaktides ja delegeeritud õigusaktides, eelkõige komisjoni määrustes (EL) nr 923/2012, (EL) nr 1332/2011, (EL) 2018/1048 ja (EL) 2015/340. (11)Võttes arvesse tsiviillennundusohutuse, aeronavigatsiooni ja lennuliikluse korraldamise eripära võrreldes muude ICAOs käsitletavate valdkondadega, eelkõige ICAO nõukogu poolt nendes valdkondades vastu võetud standardite ja muude asjaomaste otsuste suurt arvu ja igal aastal teatatavate erinevuste arvu, oleks otstarbekas kehtestada selline juhtpõhimõtetest ja tegevussuundadest koosnev seisukoht mitmeks aastaks. Samal ajal arutatakse ICAO nõukogus enamasti teemasid, mis puudutavad iga kolme aasta järel kohtuva ICAO assamblee kehtestatud tööprogrammiga seotud küsimusi. Seega on võimalik kindlaks määrata liidu poolt ICAO nõukogus võetav üldine seisukoht. (12)Võttes arvesse vajadust edendada ohutut, turvalist, tõhusat, toimivat, avatud, majanduslikult elujõulist ja keskkonnahoidlikku lennutranspordisüsteemi, tuleks liidu üksikasjalik seisukoht kindlaks määrata 1. lisas sätestatud juhtpõhimõtete ja tegevussuundade ning 2. lisas sätestatud menetluse alusel, võttes arvesse liidu poolt ühise lennunduspoliitika raames taotletavaid eesmärke. (13)ICAO-le teatatavad erinevused peaksid põhinema eelkõige teabel, mille Euroopa Liidu Lennundusohutusamet määruse (EL) 2018/1139 artikli 90 lõike 4 kohaselt vajaduse korral esitab. Erinevustest teatamisel tuleks järgida vormingut, mille ICAO on kindlaks määranud erinevustest teatamise elektroonilises süsteemis, kui ICAO seda nõuab. Kui käesoleva otsuse kohaselt määratakse liidu nimel võetav seisukoht kindlaks kirjalikus dokumendis, mille komisjon esitab nõukogule arutamiseks ja heakskiitmiseks, tuleks sellises dokumendis vajaduse korral ja igal üksikjuhul eraldi märkida, kas kõnealustest erinevustest teatamise puhul tuleks liikmesriikidele võimaldada paindlikkust teate vormi osas. Lisaks peaks komisjon püüdma alustada asjaomase dokumendi ettevalmistamist võimalikult kiiresti, et anda piisavalt aega selliseks ettevalmistuseks, sealhulgas asjakohasteks konsultatsioonideks ekspertide tasandil. (14)ICAO nõukogu poolt lennuohutuse, aeronavigatsiooni ja lennuliikluse valdkondades vastu võetud standarditega seotud erinevused võivad tuleneda ka riiklikest meetmetest, mis on võetud määruse (EL) 2018/1139 artikli 71 kohaselt kiireloomuliste ettenägematute asjaolude puhul, kui need meetmed erinevad standarditest ja eeldavad seega ICAO teavitamist erinevustest vastavalt Chicago konventsiooni artiklile 38. Seepärast on samuti asjakohane määrata käesolevas otsuses kindlaks menetlus, mida tuleb selliste erinevuste määratlemisel järgida. Kõnealune menetlus peaks sõltuma vastu võetud riiklike meetmete ulatusest ja kestusest ning peaks võimaldama liikmesriikidel viivitamata täita Chicago konventsiooni artiklist 38 tulenevaid rahvusvahelisi kohustusi. Kõnealune menetlus ei tohiks piirata määruse (EL) 2018/1139 artiklis 71 sätestatud tingimuste ja menetluse kohaldamist. (15)Liidu seisukohta väljendavad need liidu liikmesriigid, kes on ICAO liikmed, kes tegutsevad ühiselt liidu huvides ja keda abistab komisjon vastavalt liidu vaatlejastaatusele. (16)Käesoleva otsuse rakendamine peaks võimaldama liikmesriikidel täita Chicago konventsioonist tulenevaid kohustusi. (17)Käesolevat otsust tuleks kohaldada piiratud aja jooksul kuni ICAO nõukogu 42. assambleele järgneva ICAO nõukogu istungi lõpuni, ON VASTU VÕTNUD KÄESOLEVA OTSUSE: Artikkel 1 Seisukoht, mis võetakse liidu nimel Rahvusvahelises Tsiviillennunduse Organisatsiooni nõukogus, kui kõnealusel organil tuleb vastu võtta otsuseid tsiviillennundusohutuse, aeronavigatsiooni ja lennuliikluse korraldamise valdkonnas seoses 1., 2., 3., 4., 6., 7., 8., 10., 11., 12., 13., 14., 15., 18. ja 19. lisaga, on esitatud 1. lisas. Artikkel 2 Seisukohta, mis võetakse liidu nimel igal ICAO nõukogu istungil, täpsustatakse vastavalt 2. lisale.